CELEX: 
Language: bg
Date: 2019-07-29 00:00:00
Title: РЕШЕНИЕ ЗА ИЗПЪЛНЕНИЕ (EC) …/… НА КОМИСИЯТА за отмяна на Решение за изпълнение 2012/627/ЕС на Комисията за признаване на правната и надзорна уредба на Австралия за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг

РЕШЕНИЕ ЗА ИЗПЪЛНЕНИЕ (EC) …/… НА КОМИСИЯТА
            
            
               от 29.7.2019 година
            
            
               за отмяна на Решение за изпълнение 2012/627/ЕС на Комисията за признаване на правната и надзорна уредба на Австралия за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕО) № 1060/2009 на Европейския парламент и на Съвета относно агенциите за кредитен рейтинг
                  1
               , и по-специално член 5, параграф 6 от него,
            
            
               като има предвид, че:
            
            
               (1)Член 5, параграф 6 от Регламент (ЕО) № 1060/2009 оправомощава Комисията да приеме решение за еквивалентност, в което се посочва, че правната и надзорна уредба на трета държава задължава лицензираните или регистрираните в нея агенции за кредитен рейтинг (АКР) да спазват правно обвързващи изисквания, които са еквивалентни на определените в посочения регламент и които подлежат на ефективен надзор и правоприлагане в тази трета държава. Правната и надзорна уредба на трета държава се приема за еквивалентна, ако изпълнява поне условията, посочени в член 5, параграф 6 от Регламент (ЕО) № 1060/2009. 
            
            
               (2)На 5 октомври 2012 г. Комисията прие Решение за изпълнение 2012/627/ЕС
                  2
               , в което отбеляза, че тези три условия са изпълнени и че приема австралийската правна и надзорна уредба на АКР за еквивалентна на изискванията на Регламент (ЕО) № 1060/2009 в редакцията му, която е била в сила тогава.
            
            
               (3)Австралийската правна и надзорна уредба все още изпълнява трите условия, първоначално предвидени в член 5, параграф 6 от Регламент (ЕО) № 1060/2009. Регламент (ЕС) № 462/2013 на Европейския парламент и на Съвета
                  3
                засили правния и надзорен режим на регистрираните в Съюза АКР, като въведе допълнителни изисквания за тях. Тези допълнителни изисквания включват разпоредби относно рейтинговите перспективи, управлението на конфликтите на интереси, изискванията за поверителност, качеството на рейтинговите методики и представянето и оповестяването на кредитните рейтинги. 
            
            
               (4)По силата на член 2, втора алинея, точка 1, буква б) от Регламент (ЕС) № 462/2013, допълнителните изисквания с оглед на оценяването на еквивалентността на правната и надзорна уредба на трета държава се прилагат от 1 юни 2018 г.
            
            
               (5)Предвид това на 13 юли 2017 г. Комисията поиска от Европейския орган за ценни книжа и пазари (ЕОЦКП) становище за еквивалентността на правната и надзорна уредба на няколко държави, сред които Австралия, в което да бъдат отчетени въведените с Регламент (ЕС) № 462/2013 допълнителни изисквания, както и преценка за съществеността на евентуалните разлики. 
            
            
               (6)В техническото си становище, публикувано на 17 ноември 2017 г., ЕОЦКП заключи, че австралийската правна и надзорна уредба на АКР не съдържа достатъчни норми с оглед на целта, поставена с въведените с Регламент (ЕС) № 462/2013 допълнителни изисквания.
            
            
               (7)В член 3, параграф 1, буква ц) от Регламент (ЕО) № 1060/2009 се въвежда определение на рейтингова перспектива и така по силата на посочения регламент някои изисквания за кредитните рейтинги се отнасят понастоящем и за рейтинговите перспективи. Австралийската правна и надзорна уредба не се признават изрично рейтингови перспективи за ценни книжа и на Австралия, но Комисията счита, че рейтинговите перспективи за инвестиции да попадат в обхвата на определението за „финансов продукт“ и следователно подлежат на същите изисквания като кредитните рейтинги. 
            
            
               (8)С цел да се засили усещането за независимост на агенциите за кредитен рейтинг спрямо субектите, на които се присъжда кредитен рейтинг, Регламент (ЕС) № 462/2013 включва в разпоредбите относно конфликтите на интереси в член 6, параграф 4, член 6а и член 6б от Регламент (ЕО) № 1060/2009 и конфликтите, породени от акционери или членове със значителна позиция в АКР. Австралийската правна и надзорна уредба задължава АКР да разполагат с подходящи процедури за управление на конфликтите на интереси, които възникват в хода на тяхната стопанска дейност. Тя обаче не разглежда изрично конфликтите на интереси, породени от акционерите. Следователно няма сходни изисквания, с които на АКР се забранява да присъждат кредитен рейтинг на субект с дялово участие над 10 % в тях, нито да предоставят консултантски услуги или да съветват субект с дялово участие над 5 % в тях.
            
            
               (9)С Регламент (ЕС) № 462/2013 се въвеждат нови разпоредби, за да се гарантира, че поверителната информация се използва само за цели, свързани с дейностите по определяне на кредитeн рейтинг, и е защитена от измами, кражба или злоупотреба. В тази връзка в член 10, параграф 2а от Регламент (ЕО) № 1060/2009 от АКР се изисква да третират, до момента на оповестяването им, всички кредитни рейтинги, рейтингови перспективи и свързаната с тях информация като вътрешна информация. Австралийската правна и надзорна уредба съдържа подробни изисквания за стъпките, които АКР трябва да предприемат, за да защитават поверителната информация за емитентите, с която разполагат. Следователно е налице надеждна рамка за предотвратяване на злоупотребата с поверителна информация.
            
            
               (10)С Регламент (ЕС) № 462/2013 се цели рейтинговите методики да бъдат по-прозрачни и по-качествени. По силата на приложение I, раздел Г, подраздел I, параграф 3 от Регламент (ЕО) № 1060/2009 АКР са задължени да предоставят на субекта, на когото се присъжда кредитен рейтинг, възможност да посочи преди публикуването на кредитния рейтинг или на рейтинговата перспектива евентуални фактически грешки. Австралийската правна и надзорна уредба не задължава изрично АКР да уведомяват субекта, на когото се присъжда кредитен рейтинг, за дадения кредитен рейтинг преди неговото публикуване. Вместо това, съгласно австралийската правна и надзорна уредба, АКР уведомяват субекта, на когото се присъжда кредитен рейтинг, само когато „това е осъществимо и целесъобразно“, без да е предвиден минимален срок за отговор.
            
            
               (11)С Регламент (ЕС) № 462/2013 в член 8, параграф 5а, параграф 6, букви аа) и аб), и параграф 7 от Регламент (ЕО) № 1060/2009 се въвеждат изисквания с цел да се избегнат промените в рейтинговите методики, които биха отслабили стриктността им. Австралийската правна и надзорна уредба изисква субектите, на които се присъжда кредитен рейтинг и които са засегнати от дадена методическа промяна, да бъдат уведомявани. АКР обаче не са задължени да се допитват до пазарните участници, преди да извършват съществена методическа промяна, да уведомяват надзорния орган или да оповестяват на уебсайта си всички установени за дадена рейтингова методика грешки.
            
         
         
            
               (12)Регламент (ЕС) № 462/2013 повишава изискванията за представяне и оповестяване на кредитните рейтинги. По силата на член 8, параграф 2 и приложение I, раздел Г, подраздел I, параграф 2а от Регламент (ЕО) № 1060/2009 АКР придружават оповестяването на методиките, моделите и основните рейтингови допускания с ясни и лесно разбираеми насоки, в които се обясняват всички допускания, параметри, ограничения и елементи на несигурност при моделите и рейтинговите методики, използвани при определянето на кредитните рейтинги. Австралийската правна и надзорна уредба задължава АКР да оповестяват дали даден кредитен рейтинг е бил поискан и дали субектът, на когото се присъжда кредитен рейтинг, е участвал, както и да съобщават за всякакви ограничения на кредитните рейтинги; няма обаче изискване за предоставяне на обществеността на насоки за използваната за кредитните рейтинги методика.
            
            
               (13)С цел засилване на конкуренцията и ограничаване на конфликтите на интереси при АКР, Регламент (ЕС) № 462/2013 въвежда в приложение I, раздел Д, подраздел II от Регламент (ЕО) № 1060/2009 изискване начисляваните от АКР такси за определянето на рейтинг и за допълнителните услуги да бъдат недискриминационни и да се основават на действителните разходи. От АКР се изисква и да оповестяват определена финансова информация. Австралийската правна и надзорна уредба задължава АКР да предоставят на обществеността информация за приходните си потоци, както и, с изключение на малките АКР, определена информация на надзорния орган в годишен доклад. От АКР обаче не се изисква да оповестяват публично предварителните си рейтинги, нито да докладват на надзорния орган своите схеми на такси или начислените на клиентите такси. Няма и изискване начисляваните на клиентите такси да бъдат основани на разходите и недискриминационни.
            
            
               (14)Предвид разгледаните фактори австралийската правна и надзорна уредба на АКР не удовлетворява всички условия за еквивалентност, посочени в член 5, параграф 6, втора алинея от Регламент (ЕО) № 1060/2009. Следователно тя не може да се счита за еквивалентна на правната и надзорна уредба, създадена с посочения регламент.
            
            
               (15)Поради това Решение за изпълнение 2012/627/ЕС следва да бъде отменено.
            
            
               (16)Мерките, предвидени в настоящото решение, са в съответствие със становището на Европейския комитет по ценни книжа,
            
            
               ПРИЕ НАСТОЯЩОТО РЕШЕНИЕ:
            
            
               Член 1
            
            
               Решение за изпълнение 2012/627/ЕС се отменя.
            
            
               Член 2
            
            
               Настоящото решение влиза в сила на двадесетия ден след деня на публикуването му в Официален вестник на Европейския съюз.
            
            
               Съставено в Брюксел на 29.7.2019 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        ОВ L 302, 17.11.2009 г., стр. 1.
               
               
                  
                     (2)
                  
                        Решение за изпълнение 2012/627/ЕС на Комисията от 5 октомври 2012 г. за признаване на правната и надзорна уредба на Австралия за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг (ОВ L 274, 9.10.2012 г., стр. 30).
               
               
                  
                     (3)
                  
                        Регламент (ЕС) № 462/2013 на Европейския парламент и на Съвета от 21 май 2013 година за изменение на Регламент (ЕО) № 1060/2009 относно агенциите за кредитен рейтинг (ОВ L 146, 31.5.2013 г., стр. 1).